Bátaszékért Marketing Nonprofit Kft.

**Beszámoló a 2021. év eredményeiről**

Időszak: 2021. január 1. – DECEMBER 31.

Bátaszékért Marketing Nonprofit Kft.

7140 Bátaszék

Szent István tér 7.

Készítette: Csötönyi László

Bátaszék, 2022. MÁJUS 15.

**gazdálkodás**

A pénzügyesünk közreműködésével alkalmazunk egy ún. munkaszám rendszert, amelyik hozzákapcsolódik a könyveléshez. A munkaszámok kialakítása az üzleti tervhez igazodik.

A Bátaszékért Marketing Nonprofit Kft. a 2021. évet 1.207 E Ft adózott eredménnyel zárta.

A beszámolómhoz csatolom az évzáráshoz szükséges összes dokumentumot.

Kijelenthető, hogy a Bátaszékért Marketing Nonprofit Kft. az üzleti tervben vállalt feladatait jó színvonalon teljesítette, a gazdálkodásában jó gazda gondosságával járt el, és fog eljárni a jövőben is.

**A 2021. évi célok**

A 2021. év legfőbb feladata a 2016-ban meghatározott működési keretek és ütemterv figyelembe vételével az elmúlt években elvégzett tevékenységek, a városmarketing, a kommunikáció, a turisztikai és a közművelődési feladatok, az általános intézményi feladatellátás teljes megszilárdítása, illetve a lehetőségek figyelembe vételével a fenti programterületek fejlesztése és cizellálása. Távlatosabban gondolkodva egy olyan közművelődési-kulturális stratégia megalkotása, amelyik igazodik a társadalmi változásokhoz és igényekhez, és amelyik meghatározza azokat a célokat, amelyek ezen a területen reális módon elérhetők a városban. Mindezt komolyan akadályozza a Covid19 miatt kialakult helyzet, amelyik a közművelődésre is jelentős mértékben rányomta a bélyegét.

Itt szeretném megjegyezni, hogy kívánatosnak tartom a közművelődést szabályozó városi rendelet felülvizsgálatát és aktualizálását a 2020-ban történt törvényi változásoknak megfelelően. (Mindezt jeleztem már a fenntartó-tulajdonos önkormányzatnak. A rendeletben felsorolt alapszolgáltatásokat ugyanis nem biztosítja a többfunkciós közművelődési intézmény, nem is kell biztosítania…)

A **feladatok** nem változtak, a kialakított marketingstratégia meghatározza azokat az irányvonalakat, amelyek a település kommunikációját és a városmarketinget általában jellemzik.

Állandó feladat a közművelődési feladatok ellátása; a városi rendezvényszervezés; a Turisztikai Információs Pont működtetése (amelyik egyre nehézkesebb, és amelyiknek a léte határozottan megkérdőjelezhető), a helyi termelők bemutatkozási lehetőségeinek bővítése; a médiakapcsolatok szervezése, a városi kommunikáció lebonyolítása; az információs anyagok összeállítása, kivitelezése; ajándéktárgyak, promóciós anyagok gyártatása; a Cikádor újság szerkesztése és kivitelezése, valamint terjesztése, a kialakított szolgáltatási csomagok értékesítése, illetve a hasznosítható felületek optimalizálása; a társaság arculatának, információs felületeinek terveztetése és kiviteleztetése, valamint ezek összehangolása a város médiafelületeivel, arculatával; a pályázatfigyelés és pályázatírás.

A **személyi feltételek** tekintetében változás nem történt a kft. életében. Novembertől 12 hónapon keresztül foglalkoztathatunk egy főt, aki a Nemzeti Művelődési Intézettel áll szerződésben, középfokú képzésben vesz részt, de a munkavégzése helyszíne a Petőfi Sándor Művelődési Ház.

**Pályázatok**

Bértámogatásra pályáztunk: először külön a munkavállalóink bértámogatására személyenként, amelyet sikeresen megnyerünk, másodszor pedig a kft. pályázott bértámogatásra, amelyet szintén megnyertünk, így a második körben 2020 novemberétől 2021 májusáig részesültünk bértámogatásban.

A Déryné program keretein belül is pályáztunk: ebben az évben 3 színházi előadás (szept., okt., nov.), 2022-ben minimum 2 előadás valósulhat meg ennek köszönhetően (de már tervezzük a következő ezzel kapcsolatos pályázatunk beadását).

Van egy sikeres közművelődési érdekeltségnövelő pályázatunk, amelyiknek köszönhetően világítástechnikai eszközöket és asztalokat tudunk vásárolni 866.000 Ft összegben, és úgy tűnik, hogy ez a projekt még ebben az évben megvalósulhat.

Beadtunk egy 8 milliós pályázatot a Bornapokra (EMET - Emberi Erőforrás Támogatáskezelő, Kistelepülési művelődési házak kulturális programjainak támogatása - 8 000 000 Ft, érvényes a pályázat.), de választ nem kaptunk rá, kiderült, nem részesültünk támogatásban.

Beadtunk egy 1milliós pályázatot a Gasztrora (NKA), és 700.000 Ft támogatásban részesültünk.

**Megvalósult tevékenységek**

**Személyi jellegű változások**

**Szakmai megvalósítók**

A feladatok ellátása érdekében az alábbi munkatársakat foglalkoztatjuk:

Közművelődési szakmai munkakörben a 39/2020 (X.30.) EMMI rendelet szerinti besorolás alapján:

1 fő intézményvezető - közművelődési szakember / ügyvezető igazgató

1 fő közművelődési szakember / művelődésszervező

Közművelődési munkát közvetlenül segítő munkakörben:

1 fő médiaszerkesztő

1 fő adminisztrátor

További munkakörök:

1 fő – 6 órában foglalkoztatott – szakmai megvalósító (érettségivel és szakképesítéssel rendelkező eladó-boltvezető)

1 fő – 6 órában foglalkoztatott – takarító

**Cafeteria, költségtérítés**

Évi 100 000 Ft/fő/év cafeteria juttatást kaphatnak a munkavállalók, ez a kft. minden határozatlan idejű munkaszerződéssel foglalkoztatott munkavállalója számára járó juttatás, amely beépítésre került a bérbe. (Közlekedési költségtérítés abban az esetben adható, amikor a munkavállalóink a saját személygépjárműveiket veszik igénybe a munkakörükből adódó feladataik ellátásához.)

**Rendezvények**

|  |  |  |
| --- | --- | --- |
| 2021. március 15. | március 15. | Romkert |
| 2021. május 8. | várostakarítás | a város bel- és külterületén |
| 2021. május 15. | harmadik közösségi – egyben jótékonysági – futás | Szeleshát Birtok, Molyhos Tölgy |
| 2021. május 25. | Orbán-nap | Orbán-hegy |
| 2021. május 29. | gyereknap | Besigheim Játszótér |
| 2021. június 4. | trianoni megemlékezés | Népcsoportok parkja |
| 2021. június 7. | pedagógusnap | óvoda, általános iskola, gimnázium |
| 2021. június 12.-július 10. | Nyárköszöntő esték (benne a Múzeumok Éjszakája és a Város Napja) | piac, művelődési ház |
| 2021. szeptember 10-12. | Bátaszéki Bornapok | piac, művelődési ház, Szent István tér |
| 2021. október 16. | Királyi Gasztronómiai Est | Kalász János Városi Sportcsarnok |
| 2021. október 23. | október 23. | műv. ház, romkert |
| 2021. december 11. | adventi forgatag | piac |
| 2021. december 28. | évzáró közösségi futás | Lajvér |

(A táblázatban a nagyobb rendezvények láthatók.)

Az év eleji átállás és feladat-meghatározás után a Covid-helyzetben belekezdtünk a rendezvényszervezésbe, illetve folytattuk a megkezdett munkáinkat. A Cikádor újság július kivételével minden hónap első hetében jelenik meg, és nem történt ez másképp az első félévben sem.

A Petőfi Sándor Művelődési Ház otthont ad a helyi csoportok és egyesületek rendezvényeinek is, de igyekszünk a rendelkezésre álló csekély számú (2 db) termeink kihasználtságát maximalizálni. A termeinket az első félévben és a második félév első felében használók: Heimat Iciri-Picirik, Nóri Fitt Aerobic, Felvidék Utánpótlás, Sas Andrea Aerobic, Felvidék Aprók, Heimat Utánpótlás és Nagyok, Székely Unokák, Senior Tánc, Felnőtt szalontánc, Napsugár Nyugdíjas Egylet, Felvidék Felnőtt, Székely Kórus, Bencs Eszter (torna).

Tájház – kipakolás, elszállítottuk és elszállíttattuk a múzeum munkatársaival azokat a tárgyakat, amelyeket egy kicsit felfrissítenek, intéztük a felújítással kapcsolatos teendőket, ott voltunk a statikusokkal és a talajvizsgálókkal…

Statisztikát csináltunk.

Nekiálltunk szervezni a Bornapokat – fellépőkkel tárgyalás.

Szerkesztettük a Cikádor újság mellett a televíziós magazint, hogy minden bátaszéki értesüljön a városi történésekről.

Szolgálatot teljesítettünk az orvosi rendelőben: folyamatos adminisztráció, ha kellett, nagypénteken, ha kellett, egyszerre két munkatársunk végezte ezt a feladatot hónapokon keresztül.

A művelődési házban: regisztráció az oltásra, időpontfoglalások (a Gondozási Központból és az orvosi rendelőből is a művelődési házba küldték az embereket, naponta gyakran több tucat bátaszéki regisztrációját és időpontfoglalását intéztük)

Folyamatos ügyeletet tartottunk a pandémia miatt, ez azt jelenti, hogy a délutánonként, esténként a házban próbáló vagy tartózkodó csoportot mindig felügyelte egy kollégánk, intézte a beléptetést, tájékoztatott, segítséget nyújtott.

Az NMI munkáját is segítettük, hiszen foglalkoztatunk egy fő bátaszéki fiatalt, aki tanul is közben, és nemsokára középfokú közművelődési és közönségkapcsolati szakember lesz.

Az év nehezen indult, a közművelődési szférára rányomta a bélyegét a vírushelyzet. A téli, illetve farsangi programjaink javát el kellett engednünk. A márciusi megemlékezés is szűk körben zajlott a járványhelyzetnek megfelelő protokoll betartása mellett.

A hagyományos várostakarítás volt az első olyan alkalom, amelyik újból sok embert megmozgatott, érezhető volt az egymásra találás, a találkozás öröme.

A harmadik közösségi futást is a Szeleshát Borbirtok közreműködésével rendeztük meg, a nevezési díjakból összegyűlt teljes összeget az Esőmanók Tolna Megyei Autistákért Egyesület kapta.

Az Orbán-napi misét a Molyhos Tölgy árnyékában tartották, itt is kevesebben voltak az előző évekhez képest.

Májusfaállítással kedveskedtünk a városlakóknak, a hónap végi gyereknapot pedig vidám hangulatban élhettük meg.

Június 4-én a bátaszéki gimnazisták közreműködésével emlékeztünk a trianoni tragédiára. Június 7-én köszöntöttük a város pedagógusait, kiemelten a nyugállományba vonuló óvodapedagógusokat, tanítókat és tanárokat.

A nyárköszöntő programok elnyerték a városban élők tetszését, öt hétvégén keresztül igyekeztünk újra életet lehelni Bátaszékbe, színes programok várták több helyszínen az érdeklődőket. Tartottunk bátaszéki zsibvásárt a piacon és a művelődési ház udvarán, vendégünk volt kétszer a Grimask Bábszínház, a Múzeumok Éjszakája országos programhoz is csatlakoztunk a népszerű romkerti és tűzoltósági rendezvényünkkel. A Város Napján együtt főztünk és mulattunk, és köszöntöttük Bátaszéket.

A Vár a megye elnevezésű programon a kft. munkatársai is képviselték Bátaszéket.

Nyári táboroknak adott otthont a művelődési ház.

Az utcafesztiválunkat nem tartottuk meg, mert a járványügyi korlátozások nehezítették volna a belépést a rendezvény területére, illetve az Iparosba és a Budai Pizzériába bemehettek volna a jelenlévők, de az utcai táncteret le kellett volna zárni, ezért döntöttünk így.

A Bornapokkal kapcsolatos pozitív önkormányzati döntést követően intenzív munkába fogtunk, hogy a fesztivál minden igényt kielégítve lebonyolításra kerülhessen. Szeptember 10. és 12. között nagyon sokan látogattak el hozzánk, és igazán sikeres rendezvényt tartottunk.

Szeptemberben színházi előadásnak is helyszínt biztosított a Petőfi Sándor Művelődési Ház, és a soron következő nagy városi rendezvény, a Királyi Gasztronómiai Est megszervezésére koncentráltuk az energiáinkat.

Októberben anyatejes világnapot tartottunk, a Tájházzal kapcsolatos teendőket koordináltuk, vendégül láttuk a Bekecs együttest, lebonyolítottuk a Királyi Gasztronómiai Estet, segítettük a Napsugár Nyugdíjas Egylet találkozóját, megtartottuk az október 23-i ünnepélyt, festménykiállítást szerveztünk, kézműves foglalkozást tartottunk, színházi előadás volt a művelődési házban.

A novembert a hagyományteremtő szándékkal megrendezett bátaszéki bababörze nyitotta a művelődési házban. Segítettünk az óvoda Márton-napi rendezvényének a lebonyolításában, és november 12-én újabb kiállítást nyitottunk meg – gyermekrajzokból – a Petőfi Sándor Művelődési Házban. A szokásos év végi városi faültetés lebonyolításában is segítettünk. November 13-án Cseh Tamás emlékestet tartottunk a Déryné Program keretein belül. Jazz-est volt a házban, propagáltuk a városi véradást, segítettük a polgárőrjubileumot, dokumentáltuk a malenkij robotra való megemlékezést és a városi sportgálán is közreműködtünk.

December elején újabb jazz-est várta az érdeklődőket, Szekszárdról és Kalocsáról is érkeztek érdeklődők a művelődési házba. 8-án Biszák László szekszárdi festő kiállítását nyitottuk meg nagy érdeklődés mellett. Szerveztük és lebonyolítottuk az adventi forgatagot, és segítettünk a Fiatalok a városért díjátadón, amelyiknek szintén a Petőfi Sándor Művelődési Ház volt a helyszíne.

A fent említetteken kívül készültünk az évnyitó rendezvények lebonyolítására.

A programjainkról naprakész információk találhatók (és azok visszakereshetők) a Bátaszéki programok Facebook-oldalon.

Megjegyzés: A 2020. év végén elkészített és elfogadott üzleti tervben meghatározott feladatokat igyekeztünk a legjobb tudásunkhoz mérten megvalósítani. Az üzleti terv nevében is szerepel a szó (terv), amely az elhatározást, a szándékot jelöli. A mindennapok során felmerülő új célok és teendők, az önkormányzati megbízatásból eredő kötelezettségek – valamint a járványhelyzet – felülírhatják az előzetesen megalkotott munkaprogramot, és ezek az új feladatok gyakran járnak többletköltséggel. Ezeket a szituációkat is kezelnünk kell, próbáljuk az anyagi lehetőségeink optimalizálásával teljesíteni a megbízásainkat.

**Beszerzések**

**Munkaállomások:** A munkánkhoz elengedhetetlen eszközfeltételek adottak, a gépparkunk állapota átlagosnak mondható. Az asztali számítógépeinket (3 db) és egy notebook-ot felújítottuk, így azokkal a munkavégzés jó minőségben elvégezhető.

**Bútorok beszerzése, felújítások:** Önkormányzati segítséggel, illetve pályázati forrásból szeretnék kicserélni a színházterem székeit. Várjuk ez ezzel kapcsolatos lehetőségeket. Saját forrásból felszereltettünk az irodánkba egy klímaberendezést, és kis méretű hűtőszekrényt vásároltunk.

**Szolgáltatások**

**Nyomdai szolgáltatások** – A Cikádor újság megjelenésének nyomdai költségei a tervezettek szerint.

**Postai szolgáltatás** – A Cikádor újság terjesztési költségei.

**Telefonköltség** – A kft. munkatársainak a kommunikációs költségei.

**Honlapkészítés** – A Bátaszékért Marketing Kft. honlapjának készítése, összehangolása a bataszek.hu weboldallal folyamatos, az előzőekben egy turisztikai célú weboldal került kialakításra bataszekiprogramok.hu címmel, amely szintén folyamatos „életet él”. Igyekszünk mindenben támogatni a Bátaszéki Klímaőr közösségi oldalt, illetve a készülő-alakuló weboldalt is.

**Szóróanyagok, reklámtárgyak kivitelezése** – ABátaszékről készülő reklámtárgyak készíttetése folyamatos, a TIP-ben keletkező bevételeket gyakorlatilag teljes mértékben ajándék- és reklámtárgyak készíttetésére fordítjuk.

**Közüzemi díjak** – Ebben a tekintetben történt változás. Még mindig hangsúlyozandó, hogy a Petőfi Sándor Művelődési Ház gázfogyasztása a fűtési időszakban jelentős, és ez nagy anyagi terhet ró ránk. A fűtési rendszer egy részét 2019 novemberében korszerűsítették, amelynek következtében az épület szakaszosan is fűthető, ezért a kiadások csökkenése realizálható. Ugyanakkor az elmaradt fűtéskorszerűsítési munkák befejezése nem tűr halasztást.

**Médiavásárlás**

***Tolnatáj Tv*:**

A Tolnatáj televízióval kötött szerződés tartalmazza a Cikádor magazin (hetente 1x 30 perc – hétfő, ismétlés szerda és péntek) készítését és sugárzását, stúdióbeszélgetést havonta 1x28perc terjedelemben, minden hónap első hétfőjén, kétszeri ismétléssel, az önkormányzati ülések rögzítése, élő közvetítés, a TETT híradót, 1x ismétléssel, 10 oldal képújság oldal elkészítése havonta, Tolnatáj képújság 2 oldal megjelenés és havi 4 alkalom tudósítás, magazin anyag, portréfilm elkészítését.

A Cikádor magazin kapcsán megvalósul a tudatos programtervezés, tematikus számok, magazin rovatok kialakítása, hetente egyeztetés a szerkesztőkkel.

Itt szeretném megjegyezni, hogy a szolgáltatót megkerestem egy lehetséges szerződésmódosítási igénnyel, amelyiknek a célja a lehetséges megtakarítás és racionalizálás foganatosítása.

***Rádió Antritt*:**

A szerződés tartalmazza: heti 2 alkalom regionális hírekben megjelenés, naprakész hírközlés, havonta 30 perc stúdióbeszélgetés a polgármesterrel, programok közzététele a programajánlóban, sportesemények közzététele.

***Médiaworks***

Havi 1x1 ff hír 1500+500 karakter terjedelemben fotóval, évente megjelenés az Almanachban.

***Online felületek/kisfilmek***

60-90 mp-es spotok és 2-3 perces kisfilmek gyártása, ezeket online kampányokban, youtube csatornán, vagy televízióban jól tudjuk használni.